**Arhitectul fericirii**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ce fascinant e să privesc spre mine

Atunci când ochii tăi îmi sunt oglindă;

O lingură cu miere de albine

Amesteci în cafeaua aburindă,

Zâmbeşti şi chipul luminat de soare

Îmi îndulceşte, tandru, dimineaţa

Pe geana orizontului tresare

O rază caldă ce alungă ceaţa.

Pui una peste alta, la-ntâmplare

Poeme, gânduri, vise cristaline,

În fiecare zi-i o sărbătoare

Şi-acest palat e numai pentru mine.

- Ești o minune care-mi crești în palmă

Și mă săruți pe tâmplă printre vise,

Când treci desculță-n zori și-atât de calmă

Îmi spui că nu sunt jocuri interzise,

Că diminețile au gustul dulce

Al florilor de mai cu gleznă fină

Ce înfloresc și n-or să se usuce

Când dragostea le-mbracă în lumină.

Acum în viața mea e sărbătoare

Și vinovată ești de fericire

Iar dacă-ai fost cândva o simplă floare,

Magnolie, azi te numești Iubire.

Liliana Trif Ioan Grigoraș

Din volumul Ești poezia sufletului meu -

Editura Rovimed Publishers Bacău - 2014